CPFยันเป้า5ปีขาย6แสนล้าน
ลั่นจีเอสพี-ไข้หวัดนกไม่กระทบ ลุ้นบริษัทจ่ายปันผล-กำไรพิเศษ
6 ก.ค. 2555

ลั่นจีเอสพี-ไข้หวัดนกไม่กระทบ ลุ้นบริษัทจ่ายปันผล-กำไรพิเศษ
CPF ย้ำธุรกิจยังเติบโตดีตามแผน 5 ปี ยอดขาย 6 แสนล้าน ปฏิเสธผลกระทบทุกปัจจัยลบ ทั้งหวัดนก-จีเอสพี เตรียมแผนรับมือแล้ว
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร (CPF) เปิดเผยว่า บริษัทยังคงเป้าหมายการเติบโตในช่วง 5 ปีข้างหน้า ด้วยยอดขาย 6 แสนล้านบาท หรือเติบโตเฉลี่ยปีละ 10-15% ตามเป้าหมายเดิม
นอกจากนี้ เชื่อว่าเหตุการณ์ไข้หวัดนกสายพันธุ์ใหม่ 2009 ที่กำลังระบาดในเม็กซิโกและจีนไม่ได้ส่งผลกระทบต่อบริษัทแต่อย่างใด เพราะในจีนธุรกิจหลักคืออาหารสัตว์ ไม่ใช่การเลี้ยงสัตว์หรือฟาร์มไก่
สำหรับกรณีสหภาพยุโรปหรืออียูจะตัดสิทธิประโยชน์ทางการค้า หรือ GSP ในกุ้งแปรรูปส่งออก โดยอาจต้องเสียภาษีที่สูงขึ้นจาก 7% เป็น 20% คาดว่าจะมีผลทางปฏิบัติในเดือน ม.ค. 2557 โดย CPF ส่งออกกุ้งคิดเป็นมูลค่า 1,000 ล้านบาทต่อปี ซึ่งได้มีการปรับกลยุทธ์เตรียมรับมือไว้แล้ว โดยจะใช้ฐานการส่งออกจากประเทศมาเลเซียและเวียดนามทดแทนเป็นหลักเพื่อลดผลกระทบ
อย่างไรก็ตาม ขณะนี้ภาครัฐได้มีการวางแผนเข้ามาดูแลและแก้ไขปัญหาอย่างเป็นระบบ โดยเฉพาะการเปิดเจรจาเอฟทีเอ อียู เช่นเดียวกับที่ประเทศมาเลเซียเคยใช้และสามารถแก้ไขปัญหาสิ้นสุดลง
สำหรับภาวะราคาเนื้อสัตว์ที่ตกต่ำมาตั้งแต่ช่วงไตรมาส 4 ปี 2554 และต่อเนื่องมาถึงช่วงกลางปีนี้ นายอดิเรกเชื่อว่าในครึ่งปีหลังราคาเนื้อสัตว์จะสูงกว่าในช่วง 6 เดือนแรก เนื่องจากกำลังการผลิตและกำลังซื้อของผู้บริโภคที่น่าจะดีขึ้น ทำให้ภาวะราคาเนื้อสัตว์ที่ลดลงส่งผลกระทบเพียงในระยะสั้นเท่านั้น
นักวิเคราะห์บริษัทหลักทรัพย์ (บล.) ทิสโก้ คาดกำไรจากการดำเนินงานของ CPF จะลดลงในไตรมาส 2 ปีนี้ เทียบกับช่วงเดียวกันปีก่อน แต่ยังคงเติบโตกว่า 50% จากไตรมาสแรก และมีความเสี่ยงที่ตลาดจะปรับประมาณการกำไรปีนี้ลงอย่างน้อย 15% 
นักวิเคราะห์ในตลาดคาดว่า CPF จะมีกำไรปีนี้ 2.2 หมื่นล้านบาท สูงกว่า บล.ทิสโก้ คาดไว้ 10% ที่ 2 หมื่นล้านบาท และไตรมาส 2 อยู่ที่ 3,500-4,000 ล้านบาท หากมีกำไรจากการดำเนินงาน 4,000 ล้านบาท รวมครึ่งปีแรกอยู่ที่ 6,400 ล้านบาท คิดเป็นเพียง 29% สำหรับประมาณการทั้งปีนี้
บล.ทิสโก้ คาดว่า CPF อาจจะทำกำไรจากการขายหุ้นบริษัท ซีพี ออลล์ (CPALL) เพื่อรักษาระดับกำไรจากกำไรพิเศษ หรือจ่ายเงินปันผลพิเศษจากกำไรพิเศษ 9,700 ล้านบาท จากการประเมินมูลค่า CP เวียดนาม หากจ่ายกำไรพิเศษครึ่งหนึ่ง เงินปันผลอาจเพิ่มขึ้น 2% แต่ยังน้อยกว่าโอกาสที่นักวิเคราะห์ในตลาดหั่นประมาณการกำไรปีนี้ลง 15%
ด้านหุ้น CPF ยังถูกถล่มต่อเป็นวันที่สองทุบราคาหุ้นดิ่งลงแรง 0.75 บาท ปิดที่ 34.75 บาท มูลค่าการซื้อขายหนาตากว่าปกติถึง 4,061.82 ล้านบาท และวันที่ 5 ก.ค.ที่ผ่านมา หุ้น CPF มีการซื้อขายบิ๊กล็อตจำนวน 3,499,200 หุ้น ราคาเฉลี่ย 34.60 บาท มูลค่ารวมทั้งสิ้น 121.05 ล้านบาท